和左衞武倉曹衞中對雨創韻贈右衞李騎曹
作者：孫逖
朝代：唐

paragraphs: 林父同官意，宣尼久敬交。
文場刊玉篆，武事掌金鐃。
道合宜連茹，時清豈繫匏。
克勤居簿領，多暇屏讙譊。
美酒懷公讌，玄談俟客嘲。
薄雲生北闕，飛雨自西郊。
院暑便清曠，庭蕪覺漸苞。
高門關詎閉，逸韻柱難膠。
枳棘鸞無歎，椅梧鳳必巢。
忽聞徵竝作，觀海媿堂坳。